text: З наступнага года запланаваныя змены на польска-беларускім памежным пераходзе “Лясная – Рудаўка”, які знаходзіцца на Аўгустоўскім канале. Пункт пропуску зменіць статус – перакрочваць мяжу ў гэтым месцы здолеюць не толькі турысты на байдарках. Ён будзе разлічаны таксама на пешыя і роварныя перасячэнні мяжы. На думку намесніка старшыні грамадскага аб’яднання “Рэспубліканскі турыстычна-спартовы саюз” Сяргея Каляды, такія змены павінны паспрыяць прыцягненню замежных турыстаў на Аўгустоўскі канал:
  – Мяжа – не такая ўжо вялікая перашкода. Яна – ў нашых галовах. Межы могуць быць, але галоўнае, каб яны не былі такімі складанымі. Візавы рэжым не мусіць быць такім жорсткім.
  Гарадзенскія ўлады ў межах рэалізацыі праграмы па развіццю інфраструктуры Аўгустоўскага канала маюць намер стварыць музэй, які б распавядаў наведвальнікам аб гісторыі будаўніцтва міжнароднага воднага шляха.. У раёне Аўгустоўскага канала дзейнічае адзіны прыватны музей, якія знаходзіцца на шлюзе Нямнова.
  Пасля ўдалага спартовага сезона, прэзентавала сябе грамадскасці Гародні адзіная ў горадзе спартовая аматарская каманда класа горных ровараў (МТБ) „ВелаГродна”.
  16-ць сяброў аднайменнага грамадскага аб’яднання, якія складаюць каманду, паспяхова выступаюць у Беларусі ды за мяжой. Яны вызначыліся ў міжнародным марафоне „Суседзі”, дзе занялі першае месца.
  – Адназначна мы будзем выступаць, але пакуль канкрэтна не абмяркоўвалі. Зімняя гонка польская „Skandia” – гэта традыцыйныя гонкі. У Налібокі ўжо паспрабуем паехаць у складзе каманды. Усе гонкі, якія будуць у Гарадзенскай вобласці праводзіцца – гэта таксама ў нашых планах, той жа кубак „Тры вярсты”.
  За апошні год, дзякуючы спонсарам каманды, атрымала роварную форму, на якой – гарадзенская геральдычная сымволіка. Удзельнікі каманды „ВелаГродна” змагаюцца за гонар Гародні, каб узняць статус аматарскага роварнага руху і прыцягнуць мясцовых раварыстаў, якія выступалі за замежныя клубы, каб яны выступалі за ўласны нацыянальны інтарэс. Гэтак, з наступнага сезона, каманда ўмацуецца раварыстым Сяргеем Нікуліным, які яшчэ сёлета выступаў за Беластоцкі „Белітон”:
  – Прыняў рашэнне капітан каманды Аляксандр Мілянцей, ён таксама са мной размаўляў і пытаўся, ці буду я выступаць за каманду “Вела-Гродна”. Я адзін з арганізатараў “Вела-Гродна”, таму мне сорамна, быць заснавальнікам і не выступаць за каманду. Думаю, што буду паказваць добрыя вынікі.
  У планах аматарскай дружыны МТБ „Вела-Гродна” – гэта ўдзел у зімовай гонцы, у польскіх „Крэсовых марафонах”, а таксама ў гонцы ва Украіне ў ваколіцах Рахіва.